
Становище от съгласуване на частична предварителна оценка на въздействието на проект на Закон за изменение и допълнение на Закона за 

	Относно раздел 1 „Проблем/проблеми за решаване“:
Препоръчваме посоченият Проблем 1 да бъде подробно разгледан в т.1.1 - 1.3 от раздела, като бъде подкрепен с конкретни данни за засегнатите услуги, с което да се оцени мащабът и значимостта на проблема.
В оценката е посочено, че общите разходи на БИМ са нараснали с 82 % спрямо 2022 г., основно вследствие на увеличението на разходите за персонал, придобиването на ново оборудване и нарастването на режийните разходи. Липсва обаче информация по какъв начин тези промени са повлияли върху себестойността на отделните административни услуги и как е определена необходимостта от увеличение на конкретните такси със средно около 45 %. Не са представени данни за съотношението между размера на действащите такси и действителните разходи за предоставяне на съответните услуги, поради което не може да бъде проследена връзката между установения проблем и предложеното решение.
Същевременно е посочено, че въвеждането на Единната система за управление и контрол на административните дейности (ЕСУКАД) намалява времето за заявяване, обработване и отчитане на административните дейности с около 22 %, но липсва анализ по какъв начин този ефект е отчетен при определянето на новите размери на таксите и как влияе върху разходите за предоставяне на съответните услуги.

Относно раздел 4 „Варианти на действие. Анализ на въздействията“:
Препоръчваме анализът на въздействията по Проблем 1 да бъде допълнен с количествена оценка на финансовите и административните последици за основните групи заинтересовани страни, както и с по-подробно представяне на очакваните ефекти от всеки вариант на действие.
По отношение на Вариант 2 е представена прогноза за очакваното увеличение на приходите от държавни такси, но липсва количествен анализ на финансовото въздействие върху отделните групи ползватели на административните услуги. Посочването единствено на средното увеличение на таксите с около 45 % и на прогнозното увеличение на приходите в бюджета на БИМ не позволява да се оцени действителният размер на допълнителната финансова и административна тежест за засегнатите групи лица.
Препоръчваме анализът да бъде допълнен с примерни количествени разчети за основните групи услуги, които да показват очакваното увеличение на разходите за ползвателите въз основа на честотата на ползване на услугите и броя на предоставените услуги през последната година.
Обръщаме внимание, че към проекта не са приложени план-сметките и изчисленията, въз основа на които са определени предложените размери на таксите. Това не позволява да се проследят извършените разчети, да се прецени по какъв начин е приложена Методиката за определяне на разходоориентиран размер на таксите по чл. 7а от ЗОАРАКСД и да се оцени доколко предложените изменения са обосновани. Подходящи инструменти за оценка на административните разходи са Моделът на стандартните разходи и Калкулаторът на Портала за обществени консултации. 





	*   Съгласно чл. 17 от Наредбата за обхвата и методологията за извършване на оценка на въздействието, изводите и относимата информация от извършената частична предварителна оценка на въздействието се включват във финансовата обосновка по чл. 35, ал. 1, т. 4 от Устройствения правилник на Министерския съвет и на неговата администрация.
**   При съгласуването по чл. 32 от Устройствения правилник на Министерския съвет и на неговата администрация кръгът от въпроси, проблеми и решения, разгледани в оценката на въздействието се съпоставя с кръга от въпроси, засегнати в проекта на нормативен акт.
***   На основание чл. 30б, ал. 4 от Устройствения правилник на Министерския съвет и на неговата администрация е необходимо окончателната оценка на въздействието да бъде съобразена с препоръките от становището.
****   На основание чл. 85, ал. 1 от Устройствения правилник на Министерския съвет и на неговата администрация е необходимо това становище да бъде публикувано заедно с преработената оценка на въздействието и проекта на акт при обществените консултации, провеждани в изпълнение на Закона за нормативните актове.

